19. marts 2012

**Kære forældre i 3. klasse**

Vi skal nu i gang med 5. kapitel i matematikbogen, hvor eleverne med udgangspunkt i overskriften ”Æsker” skal:

* Opnå en forståelse af begrebet rumfang, som et mål for, hvad en rumlig figur kan indeholde.
* Lære at finde rumfanget af små kasser ved at måle indholdet og bygge kasser i centikuber (små klodser på en kubikcentimeter) og tælle dem.
* Lære enhederne kubikcentimeter (cm3) og milliliter (ml) at kende.
* Kunne tegne arbejdstegninger af kasser og bygge kasser ud fra arbejdstegninger.
* Kunne fortsætte påbegyndte mønstre og foretage spejlinger.

I kan hjælpe jeres barn godt på vej med emnet derhjemme ved at lave en eller flere af følgende aktiviteter:

* + **I køkkenskabet.** Find forskellige beholdere i køkkenskabet. Undersøg rumfanget ved at hælde vand i og mål indholdet med målebægre.
  + **Hvem kommer tættest på?** Gæt på rumfanget af en beholder - fx en spand, en balje, en skål. Mål efter med målebægre og se, hvem der kom tættest på.
  + **Udfoldninger.** Find forskellige kasseformede papemballager og fold dem ud ved at rive op i limningerne. Find evt. flere forskellige sæt ens emballage og fold den ene fra hvert sæt ud og placer den med ”vrangen” ud af og lad barnet gætte, hvilke kasser/æsker, der passer sammen.
  + **Arbejdstegninger.** Find kasseformede ting derhjemme og mål længde, højde og bredde. Tegn arbejdstegninger (kassen set fra siden, fra oven og fra enden) af tingene og indsæt målene.
  + **Flisemønstre.** Tegn flisemønstre (jf. mønstre med figurer, der dækker en hel flade - altså uden ”huller”) på ternet papir eller i tegneprogrammer på computeren (fx Paint).
  + **Mønsterjagt.** Gå op opdagelse derhjemme efter mønstre og spejlinger – fx på sengetøj, møbelbetræk, tæpper og tøj.
  + **Perlemønstre.** Lav mønstre på perlekæder samt spejlinger på perleplader.

OBS! Medbring små tomme æsker til fx tændstikker, rosiner, bouillonterninger, pålægschokolade mv. til opgave 4 på side 40 i matematikbogen.

God fornøjelse

Med venlig hilsen

Skriv dit navn her...